Սերժ Սարգսյանի՝ ԱՄՆ մեկնելուց անմիջապես առաջ մի բավական ուշագրավ բան տեղի ունեցավ, որը վրիպել էր շատերի աչքից: Մյուռոնօրհնեքի օրը՝ սեպտեմբերի 27-ին, Սերժ Սարգսյանը քաղաքական վերնախավի հետ Մայր Աթոռ Սուրբ Էջմիածնում ներկա էր Վարագա Ս. Խաչի տոնին, որտեղ ամենայն հայոց կաթողիկոս Գարեգին Երկրորդի ձեռամբ կատարվում էր Սրբալույս Մյուռոնի օրհնության արարողությունը: Սերժ Սարգսյանի մի կողքին արարողության ողջ ընթացքում կանգնած էր նրա հատուկ հանձնարարություններով դեսպան, ԼՂՀ նախկին նախագահ Արկադի Ղուկասյանը՝ կնոջ հետ, մյուս կողքին՝ ԱԺ նախագահ Գալուստ Սահակյանը՝ կնոջ հետ: Սա, նկատենք, արարողակարգի կոպիտ խախտում է: Ըստ արարողակարգի, երկրի նախագահի կողքին կանգնում են մի կողմից՝ վարչապետը, մյուս կողմից՝ Ազգային ժողովի նախագահը: Այդ օրը, սակայն, վարչապետ Հովիկ Աբրահամյանը կանգնած էր Արկադի Ղուկասյանի կողքին եւ կանգնած էր դեմքի բավական խոժոռ ու մտախոհ արտահայտությամբ: Թե ինչ է արարողակարգի այս ցուցադրական խախտումը նշանակում, իհարկե, դժվար է միանշանակ ասել: Մինչ այս Արկադի Ղուկասյանի անունը շրջանառվում էր որպես Լեռնային Ղարաբաղի Հանրապետության հաջորդ նախագահի թեկնածու: Ինքը՝ Ղուկասյանը, մեզ հետ զրույցում այդ կապակցությամբ ասել էր, թե հիմա ժամանակը չէ իր առաջադրման մասին խոսելու: Չի բացառվում, իհարկե, որ արարողակարգի սույն խախտումն իրականում կապ ունի Ղուկասյանի ԼՂՀ նախագահ դառնալու սցենարի հետ, բայց եւ չի բացառվում, որ դրանով Սարգսյանն իր թիմին մեսիջ է ուղարկել՝ կապված հայաստանյան զարգացումների հետ: Ամեն դեպքում, այս ցուցադրությունը դժվար է պատահական անվանել: Սարգսյանը դա արեց եւ անմիջապես էլ այնտեղից մեկնեց ԱՄՆ, որտեղից լսեցինք նրա վերոնշյալ հայտարարությունը Հայաստանի ապագա առաջնորդի մասին: